சாலையில் முதலில் கல்லட்டி செக் போஸ்ட் வரும். இங்கு ஒரு அருவி இருக்கிறது. கல்லட்டி அருவி என்பது பெயர். குளிப்பதற்கு ஏற்றது அல்ல. கல்லட்டி மட்டுமல்ல நீலகிரியை பொறுத்தவரை எந்த அருவியும் குளிப்பதற்கு ஏற்றது அல்ல. மனதை மயக்கும். மயக்கி இழுக்கும். மயங்கி விடாமல் இருந்தால் உடலுக்கு சேதாரம் இல்லை. அருவிகளை ரசிப்பதுடன் நிறுத்திக் கொள்ளுங்கள். இரவு ஏழு மணிக்கு மேல் இந்த பாதையில் தனியார் வாகனங்களுக்கு அனுமதியில்லை. ஆறுமணிக்குள் வனத்துறை செக் போஸ்ட்டை கடந்து விட வேண்டும். இரவு நேரத்தில் இந்த பாதையில் செல்பவர்கள் அதிக கவனத்துடன் வாகனம் ஓட்ட வேண்டும். சாலையில் யானைகள் நின்றால், பயந்து விட வேண்டாம். ஹெட்லைட்டை அணைத்து விட்டு டிம் விளக்கை மட்டும் போட்டுவிட்டு, அமைதியாக வாகனத்துக்குள் அமர்ந்து கொள்ளுங்கள். ஒலி எழுப்ப வேண்டாம். அவற்றை விரட்டவும் முயற்சிக்க வேண்டாம்.